R. Fico, poslanec: (2001-10-17):
Druhý návrh dávam, aby sme v utorok ráno ako prvý bod programu, alebo prvý bod programu v utorok prerokovali návrh na prijatie uznesenia Národnej rady Slovenskej republiky na vyhlásenie referenda ohľadne privatizácie Slovenského plynárenského priemyslu. Myslím si, že čas plynie veľmi rýchlo a je potrebné o tejto veci rozhodnúť. Čiže návrh: v utorok ako prvý bod programu. Je to momentálne tlač 1205. Ďakujem. J. Migaš, predseda NR SR: Panie poslankyne, páni poslanci, poprosil by som vás, keby ste vaše návrhy dávali aj písomne, alebo prednášali v takom miernejšom tempe, aby sme zaznamenali presné znenie vašich návrhov. Nech sa páči, pán poslanec Brňák. Nech sa páči, pán Brňák. P. Brňák, poslanec: Ďakujem pekne, pán predseda. Navrhujem ako bod 50, aby sme zaradili nový bod programu pod názvom Písomná informácia predsedu parlamentu o súčasnom stave informačného zabezpečenia Národnej rady Slovenskej republiky s dôrazom na intranetovú a internetovú databázu. Krátke zdôvodnenie. Myslím si, že pre prácu poslanca, ale najmä pre občana tohto štátu je veľmi dôležité poznať prácu poslanca, poznať jeho históriu, poznať údaje, ktoré sa netýkajú len bezprostrednej súčasnosti, ale aj minulosti, ale aj aktualizované. V tomto smere dávam ako príklad Českú republiku, kde táto databáza informácií je skutočne bezprostredne aktualizovaná. Ide až do 19. storočia. Nechápem, z akých dôvodov v tomto smere stojíme, keď existujú aj finančné prostriedky z Európskej únie. Dnes v tejto oblasti žijeme skutočne v databázovom informačnom praveku a treba ho napraviť. Ďakujem. J. Migaš, predseda NR SR: Ďalej – pán poslanec Mesiarik. M. Mesiarik, poslanec: Ďakujem za slovo, pán predseda. Navr-hujem dva body. Navrhujem doplniť program rokovania o správu vlády Slovenskej republiky o zaistení bezpečnosti občanov Slovenskej republiky v súvislosti so situáciou po teroristických útokoch v Spojených štátoch amerických. Navrhujem, aby sme nečakali 30 dní, pretože, zdôvodňujem to tým, situácia je napätá, je veľa nervozity u občanov, veľa dezorientácie z hľadiska kontroly krytov. Navrhujem, aby sme nečakali 30 dní, ale v skrátenom procese túto správu prerokovali. Po druhé navrhujem, aby sme do programu zaradili aj bod pod názvom Plán národného rozvoja. Tento bod vláda mala povinnosť predložiť, alebo tento plán, do júna do parlamentu. Predložila ho, my sme ho zaradili na schôdzu na september, ale nebol prerokovaný. Dnes už v programe ani nie je. Preto navrhujem, aby sme tento bod, ktorý považujem za vážny, zaradili do programu. J. Migaš, predseda NR SR: Pán poslanec Palacka. G. Palacka, poslanec: Ďakujem pekne, pán predseda. Navrhujem presunúť jeden z bodov programu. Ide o bod 68 návrhu programu, vládny návrh zákona, ktorým sa mení a dopĺňa zákon o Policajnom zbore (tlač 1110). A navrhujem, aby tento bod bol pripojený k tej skupine aproximačných zákonov, o ktorých sa bude rokovať vo štvrtok, čiže za bod 53 doplniť teraz zaradený bod 68. A dôvod je ten, že podľa informácie z ministerstva vnútra v novembri sa bude konať zasadnutie Europolu, kde sa Slovensko môže stať členom tohto združenia európskych polícií a práve predpokladom na to je tento zákon, aby bol prijatý ešte pred novembrom. Ďakujem. J. Migaš, predseda NR SR: Pán poslanec Tkáč, nech sa páči. V. Tkáč, poslanec: Ďakujem pekne, pán predseda. Odporúčam, aby sme zaradili do programu tejto schôdze Národnej rady správu ministra vnútra o nasadení síl policajného aparátu dňa 17. októbra 2001, v deň, keď sa koná protestná manifestácia Konfederácie odborových zväzov. Zdôvodňujem to tým, že to, čo dnes vidíme, vychádza mi jednoznačne ako zásadné zneužitie právomoci verejných činiteľov. Zneužitie Policajného zboru pred budovou Národnej rady od Štefanky až po rozkopanú kanalizáciu považujem za hrubý, vulgárny prejav moci, arogancie tejto vlády a vládnej koalície, pretože sa chystá pochod odborárov a od rána sú tu manévre policajtov, ktoré si vyfocujú japonskí turisti, a slušný občan si o tom myslí svoje. J. Migaš, predseda NR SR: Pán poslanec Štefan Zelník, nech sa páči.